b'\n_START_ARTICLE_\nHist\xc3\xb2ria vertadera\n_START_SECTION_\nLlibre primer\n_START_PARAGRAPH_\nL\'autor comen\xc3\xa7a amb la descripci\xc3\xb3 del seu viatge imaginari juntament amb cinquanta companys. Travessen les Columnes d\'H\xc3\xa8rcules, moguts com Odisseu pel desig de con\xc3\xa8ixer llocs nous. De sobte, es desferma una tempesta i el vent empeny el vaixell durant setanta-nou dies; en arribar la calma, es troben davant d\'una illa desconeguda. Baixen a explorar i s\'hi troben amb una columna de bronze amb una inscripci\xc3\xb3 en grec que diu que H\xc3\xa8rcules i Dion\xc3\xads havien estat all\xc3\xad i s\'havien trobat amb empremtes de gegants. Despr\xc3\xa9s descobreixen un riu que no transport aigua sin\xc3\xb3 vi, decideixen banyar-s\'hi i pescar alguns peixos. Llavors, es topen amb un grup d\'\xc3\xa9ssers especials: els mascles estan vius dels malucs cap avall i les femelles dels malucs cap amunt. _NEWLINE__NEWLINE_En sortir de l\'illa, la nau es troba immersa en un tif\xc3\xb3 i es veuen enlairats a una al\xc3\xa7ada equivalent a 3.000 estadis. Despr\xc3\xa9s de vuit dies de vol acaben caient en una terra "brillant i esf\xc3\xa8rica, il\xc2\xb7luminada per una gran llum", la lluna. Desembarquen sobre la superf\xc3\xadcie lunar, s\xc3\xb3n capturats pels hipogrifs i s\xc3\xb3n portats en pres\xc3\xa8ncia del rei selenita Endimi\xc3\xb3, que estava ficat en una guerra contra el rei del sol, Faetont, per la colonitzaci\xc3\xb3 de Venus. Aquesta \xe2\x80\x9cguerra estel\xc2\xb7lar\xe2\x80\x9d \xc3\xa9s lliurada per uns guerrers armats de forma curiosa: els bolets fan d\'escuts i els esp\xc3\xa0rrecs fan de llances i per a cavalcar, en comptes de cavalls, munten Psyllotoxoti, que s\xc3\xb3n puces tan grosses com dotze elefants. Finalment vencen els guerrers del Sol. Lluci\xc3\xa0 i els seus companys, que havien estat lluitant en el b\xc3\xa0ndol dels selenites, s\xc3\xb3n fets presos i portats al sol. Despr\xc3\xa9s d\'un breu temps de captiveri decideixen tornar a la seva terra. Endimi\xc3\xb3, per\xc3\xb2, prova de retenir-los oferint-los honors. Abans de continuar la narraci\xc3\xb3 del seu viatge, Lluci\xc3\xa0 fa una descripci\xc3\xb3 detallada de totes les coses que li han sobtat mentre era a la lluna: l\'aspecte i costums dels habitants de la lluna (els selenites) i l\'abs\xc3\xa8ncia de dones. _NEWLINE__NEWLINE_De tornada, s\xc3\xb3n engolits per una balena de 1.500 estadis de llargada. Al seu interior, hi ha una illa habitada per una tribu que els rep amb hostilitat i la tripulaci\xc3\xb3 els extermina a tots. Passa un any i nou mesos i, per fi, la boca de la balena s\'obre i poden fugir. Poc despr\xc3\xa9s, es troben enmig d\'una batalla entre gegants que feien servir illes en comptes de vaixells.\n_START_SECTION_\nLlibre segon\n_START_PARAGRAPH_\nLa nau de Lluci\xc3\xa0 aconsegueix escapar i arriben a una illa de formatge d\'un arxip\xc3\xa8lag anomenat Illes afortunades, governada per un cretenc de nom Radamant. All\xc3\xa0 es troben amb Homer, Ulisses, S\xc3\xb2crates, Pit\xc3\xa0gores i altres personatges hist\xc3\xb2rics o mitol\xc3\xb2gics._NEWLINE__NEWLINE_Tornen a fer-se a la mar i arriben a una illa en la qual compleixen condemna personatges m\xc3\xadtics i hist\xc3\xb2rics, com ara Ct\xc3\xa8sies de Cnidos i Her\xc3\xb2dot, eternament castigat per les "mentides" que havien dit._NEWLINE_Salpen i passen per l\'illa dels somnis, on s\'estan trenta dies. Despr\xc3\xa9s de tres dies de navegaci\xc3\xb3 arriben a l\'illa d\'Og\xc3\xadgia, i aprofiten per lliurar una carta a Calipso de part d\'Odisseu, en qu\xc3\xa8 explica que hauria preferit quedar-s\'hi amb ella quan va tenir l\'oportunitat. Llavors reprenen el viatge, i es troben encallats en un fossat oce\xc3\xa0nic de 1.000 estadis de fond\xc3\xa0ria; aconsegueixen superar-lo remant fatigosament, passant per un pont d\'aigua que uneix les dues parts fins que assoleixen un mar en calma. Despr\xc3\xa9s d\'albirar altres illes, descobreixen un continent. Mentre debaten si desembarquen per un curt temps o si s\'endinsen per con\xc3\xa8ixer millor el pa\xc3\xads, una tempesta colpeja el vaixell contra la costa i es fa miques._NEWLINE_La novel\xc2\xb7la finalitza de manera sobtada amb la promesa per part de l\'autor de narrar en altres llibres les aventures que van viure tot seguit.\n_START_SECTION_\nInflu\xc3\xa8ncies\n_START_PARAGRAPH_\nSegons Foci, aquesta narraci\xc3\xb3 de Lluci\xc3\xa0 podria haver estat influ\xc3\xafda per Les meravelles incre\xc3\xafbles de m\xc3\xa9s enll\xc3\xa0 de Thule d\'Antoni Di\xc3\xb2genes. Altres estudiosos actuals hi veuen en el poema "La guerra de les rates contra les granotes" (Batrachomyomachia) d\'Homer un possible precedent. D\'altra banda, Arist\xc3\xb2fanes va fer \xc3\xbas de la fantasia en la com\xc3\xa8dia "Els ocells" i Lluci\xc3\xa0 l\'esmenta en dir que li sembla haver vist des del seu vaixell l\'illa dels ocells._NEWLINE_Tamb\xc3\xa9 es creu que Lluci\xc3\xa0 hauria pogut influir en obres posteriors com Els viatges de Gulliver, Vint mil lleg\xc3\xbces de viatge submar\xc3\xad, l\'Orlando Furioso, i potser en Les aventures de Pinotxo.'